Det Økonomiske og Sociale Udvalgs Udtalelse om Forslag til Europa-Parlamentets og Rådets beslutning om et fællesskabsprogram til forbedring af virkemåden for beskatningssystemer i det indre marked (FISCALIS 2007-programmet)

(KOM(2002) 10 endelig - 2002/0015 (COD))

(2002/C 241/15)

Rådet for Den Europæiske Union besluttede den 31. januar 2002 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Den Økonomiske og Monetære Union og Økonomisk og Social Samhørighed, som udpegede José Bento Gonçalves til ordfører. Sektionen vedtog sin udtalelse den 25. juni 2002.

Det Økonomiske og Sociale Udvalg vedtog på sin 392. plenarforsamling af 17.-18. juli, mødet den 17. juli, følgende udtalelse med 124 stemmer for, 1 imod og 1 hverken for eller imod.

1. Indledning

1.1. Det foreliggende forslag til beslutning er i alt væsentligt en videreudbygning af FISCALIS-programmet, som blev vedtaget af Europa-Parlamentet og Rådet i 1998(1) for perioden 1998-2002.

1.1.1. Midtvejsevalueringen af de første tre programår(2) gav Kommissionen belæg for en positiv vurdering og begrundede en videreførelse af programmet.

1.2. Forslaget til beslutning om FISCALIS 2007 er i det store og hele en fortsættelse af det i 1998 vedtagne FISCALIS-program.

1.2.1. Ikke desto mindre foreslås der nogle relevante ændringer, hvoriblandt kan nævnes programmets medtagelse af samarbejdsforanstaltninger mellem medlemsstaterne, deres skatteforvaltninger og deres embedsmænd på området direkte beskatning, som ikke var omfattet af det tidligere FISCALIS-program.

1.3. FISCALIS 2007-programmets mål er ligeledes knyttet mere direkte til skattepolitikkernes konkrete mål for de forskellige skatter på EU-plan.

1.3.1. Som eksempel herpå kan på momsområdet nævnes den eksplicitte henvisning til EU's strategiske støtte til denne afgift som værende et mål for FISCALIS 2007-programmet.

1.3.2. Selv hvad direkte beskatning angår, hvor der kun findes en meget ringe grad af harmonisering og koordinering af politikkerne, er målet for FISCALIS 2007-programmet "at forstærke hensynet til Fællesskabets politikker".

2. Hovedlinjerne i forslaget til beslutning

2.1. Forslaget til beslutning om FISCALIS 2007 er struktureret på næsten samme måde som det i 1998 vedtagne FISCALIS-program.

2.1.1. Det fire hovedelementer i programmet er følgende:

- anvendelsesområde og mål;

- omfattede aktiviteter;

- bestemmelser vedrørende den finansielle ramme;

- bestemmelser vedrørende opfølgning og kontrol.

2.2. Medtagelsen af direkte beskatning udgør en videreudbygning af anvendelsesområdet for FISCALIS 2007.

2.3. Målsætningerne for FISCALIS 2007 - artikel 3 i forslaget til beslutning - er struktureret mere præcist og knyttet til de specifikke skattepolitikker.

2.4. Aktiviteterne under FISCALIS 2007-programmet er de samme som i FISCALIS-programmet for perioden 1998-2002.

2.5. I budgetmæssig henseende forudser Kommissionen en stigning i den samlede bevilling - 5 år - fra 40 til 56 mio. EUR, hvilket ikke kun er begrundet i programmets større rækkevidde, i og med at direkte beskatning nu er medtaget, men også i behovet for at udbygge og forbedre ansøgerlandenes deltagelse i programmet.

2.6. Hvad angår overvågning og kontrol skal der oprettes et "FISCALIS-udvalg" - artikel 13 i forslaget til beslutning - som skal overtage de opgaver, det tidligere "Stående Udvalg for Administrativt Samarbejde på Afgiftsområdet" udførte.

3. Særlige bemærkninger

3.1. Udvalget minder i forbindelse med sin vurdering af forslaget til beslutning om FISCALIS(3) 2007-programmet om, at det i sin tidligere udtalelse udarbejdet i 1997 om FISCALIS stillede sig generelt positivt til initiativet.

3.2. Udvalget understreger behovet for et sådant samarbejdsprogram mellem medlemsstaterne, navnlig på skatteområdet, hvor de nationale skatteadministrationer hver dag konfronteres med nye spørgsmål og nye udfordringer, navnlig i relation til e-handel, som er et område i stærk udvikling.

3.3. FISCALIS 2007-programmet kan ikke blot anskues som et "uddannelsesprogram" på skatteområdet.

3.3.1. Uden at forklejne betydningen af "uddannelses"-aspektet - uddannelsesaktioner, seminarer, udveksling af embedsmænd - bør FISCALIS 2007-programmet grundlæggende anskues som et program for samarbejde mellem lande (medlemsstater og ansøgerlande), som skal give resultater i forbindelse med bekæmpelsen af skatteunddragelse og skattesvig på nationalt og EU-plan, således at man sikrer en ensartet anvendelse af EU-retten, hvilket giver såvel medlemsstaterne som EU tilstrækkelige finansielle ressourcer til at holde de politiske løfter, de har afgivet over for borgerne.

3.4. Udvalget fremhæver som noget positivt, at anvendelsesområdet for FISCALIS 2007-programmet er udvidet til også at omfatte direkte beskatning og håber, at det kan bidrage til, at man overvinder de vanskeligheder, EU har oplevet i forbindelse koordineringen af skattepolitikkerne inden for direkte beskatning.

3.5. Det er vigtigt, at FISCALIS 2007-programmet på momsområdet kan udgøre endnu et redskab til at fremme vedtagelsen af en endelig momsordning baseret på beskatning i oprindelseslandet i overensstemmelse med Udvalgets synspunkter på dette område.

3.6. Udvalget er overbevist om, at målsætningerne i FISCALIS 2007-programmet kun vil kunne virkeliggøres effektivt og med succes, hvis der samtidig eksisterer et lignende program på toldafgiftsområdet(4) med mulighed for, at de to programmers specifikke og komplementære aktioner kan kombineres.

3.6.1. Det er på dette område også vigtigt at sørge for, at toldkontrollen effektivt sikrer, at de fysiske kvanta af varer, der kommer ind i "EU-området", reelt indføres i beskatningssystemet.

3.7. Da FISCALIS 2007-programmet er vigtigt for en succesrig gennemførelse af hele EU's skattepolitik, ønsker Udvalget - i lyset af den kommende udvidelse - at henstille, at ansøgerlandene anspores kraftigt til at deltage i programmet. Dette mål nås nemmere, hvis omkostningerne ved at deltage ikke er alt for høje

3.8. Endelig mener Udvalget, at Kommissionen i forbindelse med den - foreløbige og endelige - evaluering af FISCALIS 2007 bør sætte ind på, at der ud over den kvalitative evaluering sættes tal på effekten af foranstaltningerne i programmet - navnlig resultaterne af bekæmpelsen af skattesvig og -unddragelse - hvilket i høj grad vil fremme de deltagende landes motivation og engagement i sagen.

4. Konklusion

4.1. Udvalget glæder sig - uden at dette griber ind i bemærkningerne og kommentarerne i ovenstående punkt - over Kommissionens forslag om at skabe kontinuitet i forhold til det første FISCALIS-program ved at tilpasse det til den nye økonomiske og skattemæssige verdens realiteter og ved at give ansøgerlandene særlig opmærksomhed og - som Udvalget anbefalede i 1997(5) - ved at udvide FISCALIS 2007-programmet til også at omfatte direkte beskatning.

4.2. Om dette mål nås vil afhænge af, hvor godt toldkontrollen lykkes som anført i punkt 3.6.1 ovenfor.

4.3. Rådet og Kommissionen bør indføre den endelige momsordning, som længe har været bebudet, med udgangspunkt i oprindelseslandet, hvilket Udvalget flere gange har slået til lyd for.

Bruxelles, den 17. juli 2002.

Göke Frerichs

Formand for

Det Økonomiske og Sociale Udvalg

(1) Europa-Parlamentets og Rådets beslutning nr. 888/98/EF af 30. marts 1998 om et fællesskabshandlingsprogram til forbedring af afgiftssystemerne i det indre maked (FISCALIS-programmet).

(2) SEK(2001) 1328.

(3) EFT C 19 af 21.1.1998, s. 48.

(4) Allerede foreslået i KOM(2002) 26 endelig "Told 2007", behandlet i Europa-Parlamentet og ØSU (2002/0029 COD).

(5) EFT C 19 af 21.1.1998, s. 48.